4Teams märtsikuu parim naismängija on Ingrid Kiisk - Eesti Võrkpalli Liit
Ingrid Kiisk (Foto: skduo.ee)
Naiste Liigade märtsikuu parimaks mängijaks valiti Tartu Ülikool/Eedeni nurgaründaja Ingrid Kiisk, kes aitas koduklubi esmakordselt Balti liiga meistriks.
Tartu naiskonna nurgaründaja Ingrid Kiisk kogus neljas Balti liiga mängus 42 punkti (27 rünnaku-, 12 pallingu- ja 3 blokipunkti), mis oli möödunud kuul ühisliiga paremuselt kümnes näitaja. Enim punkte kogus Kiisk finaalmängus leedulannade Alytaus-Jotvingiai vastu, püstitades 3:2 võidumängus 22 punktiga enda hooaja tipptulemuse. Silmapaistva esituse tegi Kiisk ka päev varem toimunud poolfinaalis, kui 3:0 võiduga lõppenud kohtumises TTÜ üle tõi nurgaründaja 15 punkti. Mõlemas vastasseisus koduklubi resultatiivseim olnud Kiisk nimetati sellega Balti liiga finaalturniiri kõige väärtuslikumaks mängijaks.
Efektiivsuse edetabelis tuli Kiisk +16 punktiga 15., kuid napsas esikoha pallinguässade kategoorias, lüües parimana 12 ässa. Märtsikuu parima mängija rünnakuprotsent oli 34,6%. Tartu esindus pidas märtsis ka ühe Eesti Meistriliiga mängu, võites võõrsil 3:0 (6, 13, 13) tulemusega Famila/Võru Võrkpalliklubi. Vaid avageimis mänginud Kiisk tõi võitjatele 3 punkti.
Oktoobris valiti parimaks mängijaks TTÜ/Tradehouse`i nurgaründaja Hanna Pajula, novembris Tartu Ülikool/Eedeni sidemängija Liis Noormets, detsembris TTÜ/Tradehouse`i temporündaja Heleene Hollas, jaanuaris Tallinna Ülikooli libero Kristi Nõlvak ja veebruaris TTÜ/Tradehouse`i diagonaalründaja Kristel Moor. Kuu parimale mängijale paneb auhinna välja 4Teams.